ครัวมณีชล เป็นร้านอาหารไทย อาหารอีสาน อาหารตามสั่ง มองดูแล้วเร้ตติ้งร้านดีพอสมควร ผมมาถึงราว 1 ทุ่ม คนเต็มเกือบหมดทุกโต๊ะนะ บรรยากาศร้านก็ทำได้น่านั่ง สะอาดสะอ้าน ตรงกลางร้านเปิดไฟได้สว่างสุดๆ รอบๆเป็นซุ้มไม้ไผ่ เลือกนั่งได้อีกบรรยากาศ 

พิกัด : ร้านอยู่ถนนด้านหลัง Chonburi Stadium สนามฟุตบอลของทีมชลบุรี F.C. ถ้าวันที่มีการแข่งขัน ย่านนี้ก็ควรจะหลีกเลี่ยงครับ คนจะเยอะมาก แล้วที่จอดรถก็จะหายากเลยละ 

ตำไทย : 40 บาท ราคาดีครับ แพงกว่านี้ก็ไม่ไหว มะละกอเค้าเส้นเล็ก ใสดี แล้วก็กรอบอร่อย รสชาตใช้ได้ กลางๆ ไม่จัดไปทางใดทางหนึ่ง 

เป็ดย่างเกลือ : ทานเล่นดีครับ รสชาตไม่เค็มมาก หนังกรอบอร่อยดี เนื้อแห้งไม่มากเกินไป แต่น้อยจังมีมานิดเดียวเอง กับราคา 110 บาท

คอหมูย่าง : ใช้ส่วนคอหมูแท้ๆ อร่อยๆครับ น้ำจิ้มแจ่วก็รสชาตดี เข้ากันได้อย่างลงตัว

ลาบทอด : รสชาตไม่จัด ไม่เข้มเกินไป ทานเล่นได้ กรอบพอดี ไม่ถึงกับแข็ง สีก็น่ากิน ไม่ดำ บางร้านนี่ทอดมาดำปี๋เลย เห็นอยู่บ่อยๆ แต่จาน 100 บาท ผมว่าแพงไปติ๊ดนึง

โดยรวมแล้วเป็นร้านอาหารอีสานที่ดีร้านนึงนะ การบริการรวดเร็วว่องไว อาหารได้เร็วไม่รอนาน ร้านสะอาด น่านั่ง อาหารรสชาตมาตราฐาน ราคากำลังดี อาจจะมีแพงไปบ้างแค่บางรายการ 

เวลาทำการ :  10.00 - 21.00